บล.เอพีเอ็มลาว ส่ง “บมจ.พูสีก่อสร้าง” ยื่นไฟลิ่งขาย IPO เข้าเทรดตลาดหุ้นลาว
บล.เอพีเอ็มลาว ส่ง "บมจ.พูสีก่อสร้าง" หรือ PCD ผู้ให้บริการงานวิศวกรรมการก่อสร้างแบบครบวงจรยื่นไฟลิ่งขาย IPO จำนวน 150 ล้านหุ้น เข้าเทรดตลาดหุ้นลาว คาดระดมทุนไม่ต่ำกว่า 1.2 พันลบ.
17 พ.ย. 2559

นายสีทอง พรหมมะจิต ประธานสภาบริหาร บริษัท พูสีก่อสร้างและพัฒนา จำกัด (มหาชน) หรือ PCD หนึ่งในผู้นำการให้บริการงานวิศวกรรมการก่อสร้างแบบครบวงจร (Design and EPC) เปิดเผยว่า วันนี้บริษัทได้ยื่นแบบแสดงรายการข้อมูลและร่างหนังสือชี้ชวน (ไฟลิ่ง) ต่อสำนักงานคณะกรรมการคุ้มครองหลักทรัพย์ (สคคซ.) เพื่อเสนอขายหุ้นเพิ่มทุนให้แก่ประชาชนเป็นครั้งแรก (IPO) จำนวน  150 ล้านหุ้น มูลค่าที่ตราไว้หุ้นละ 2,000 กีบ  โดยคาดว่าจะได้เงินจากการระดมทุนในครั้งนี้ไม่ต่ำกว่า 300,000 ล้านกีบ หรือประมาณ 1,200 ล้านบาท
โดยปัจจุบันบริษัทมีทุนจดทะเบียนชำระแล้วจำนวน 700,000 ล้านกีบ (ประมาณ 2,800 ล้านบาท) และภายหลังเข้าจดทะเบียนในตลาดหลักทรัพย์ลาว(LSX)  บริษัทจะมีทุนจดทะเบียนชำระแล้วเป็น  1,000,000 ล้านกีบ (ประมาณ 4,000 ล้านบาท)
ขณะที่การกำหนดราคาเสนอขายหุ้น IPO จะมีการกำหนดราคาเมื่อสคคซ. อนุมัติให้บริษัทเสนอขายหุ้นสามัญเพิ่มทุนให้แก่ประชาชนเป็นที่เรียบร้อยแล้ว โดยอนาคตบริษัทได้ตั้งเป้าหมายขึ้นมาเป็นผู้นำงานด้านการก่อสร้างและพัฒนาภายในประเทศและจะขยายธุรกิจไปถึงเขตประชาคมเศรษฐกิจอาเซียน (AEC) อีกด้วย
ทั้งนี้ บริษัทจะนำเงินที่ได้จากการระดมทุนไปจัดซื้อเครื่องจักรและอุปกรณ์สำหรับงานก่อสร้างประมาณ 166,000 ล้านกีบ (ประมาณ 664 ล้านบาท) วิจัยค้นคว้าและพัฒนา(Research and Development) ประมาณ 38,000 ล้านกีบ (ประมาณ 152 ล้านบาท) ใช้เป็นเงินทุนหมุนเวียนในงานก่อสร้างประมาณ 388,000 ล้านกีบ (ประมาณ 1,552 ล้านบาท) บางส่วนนำไปชำระคืนเงินกู้ในนามบริษัท/หรือในนามบุคคลที่เกี่ยวพันประมาณ 77,000 ล้านกีบ(ประมาณ 308 ล้านบาท) ที่เหลือใช้เป็นเงินทุนหมุนเวียนในการดำเนินธุรกิจ ประมาณ 155,000 ล้านกีบ(ประมาณ 620 ล้านบาท)
ด้าน นางสาวพิไลพร วงประเสริฐ ผู้อำนวยการ PCD เปิดเผยว่า ปัจจุบันบริษัทมีโครงการที่ได้ลงนามเซ็นสัญญาและอยู่ระหว่างการก่อสร้างจำนวน 3 โครงการ มูลค่ารวม 840,121 ล้านกีบ (ประมาณ 3,360.48 ล้านบาท) แบ่งเป็น โครงการก่อสร้างถนนลาดยางมะตอย 2 ชั้น เส้นทางเลขที่ 2501 ระยะทาง 50.20 กิโลเมตร มูลค่าโครงการ 343,615 ล้านกีบ(ประมาณ 1,374.46 ล้านบาท ) อายุสัญญาปี 56-59 (ต่ออายุสัญญาถึงปี 62) โครงการก่อสร้างทางยกระดับเส้นทางเลขที่ 3503 ระยะทาง 50.02 กิโลเมตร มูลค่าโครงการ 80,881 ล้านกีบ(ประมาณ 323.52 ล้านบาท) อายุสัญญาปี 56-58 (ต่ออายุสัญญาถึงปี 61) และโครงการก่อสร้างเส้นทางเลียบชายแดนลาว-เวียดนาม-กัมพูชา ระยะทาง 225 กิโลเมตร มูลค่าสัญญา 415,625 ล้านกีบ(ประมาณ 1,662.50 ล้านบาท)
โดยปัจจุบันบริษัทมีมูลค่างานทั้งหมด(Backlog)จำนวน 840,121 ล้านกีบ(ประมาณ 3,360.48 ล้านบาท) รับรู้รายได้ไปแล้วจำนวน 446,585 ล้านกีบ(ประมาณ 1,786.34 ล้านบาท) คงเหลือ 393,536 ล้านกีบ(ประมาณ 1,574.14 ล้านบาท) และบริษัทยังมีโครงการที่อยู่ในระหว่างการสำรวจออกแบบเพื่อเตรียมการประมูลและเซ็นสัญญาในปี 59 มูลค่ารวมประมาณ 1,276,355 ล้านกีบ(ประมาณ 5,105.42 ล้านบาท) ซึ่งบริษัทมีทีมงานที่มีความรู้ความสามารถ มีเทคนิคงานด้านวิศวกรรมการก่อสร้างและเทคโนโลยีก่อสร้างที่ทันสมัย และรักษาคุณภาพ มาตราฐานในการทำงานได้เป็นอย่างดี รวมถึงส่งมอบงานได้ทันเวลา ซึ่งจากปัจจัยดังกล่าวทำให้สร้างความเชื่อมั่นให้กับลูกค้าได้เป็นอย่างดีและทำให้บริษัทมีการเติบโตอย่างต่อเนื่อง
 
ด้าน นายสมภพ ศักดิ์พันธ์พนม ผู้อำนวยการใหญ่ บริษัทหลักทรัพย์ เอพีเอ็มลาว จำกัด (APMLAO) ในฐานะที่ปรึกษาทางการเงินของ บมจ. พูสีก่อสร้างและพัฒนา เปิดเผยว่า ผลการดำเนินงานของบริษัทย้อนหลัง 3 ปีและ 6 เดือนแรกของปี 59 ดังนี้ ปี 56 มีรายได้รวม 118,101 ล้านกีบ (ประมาณ 472.40 ล้านบาท) กำไรสุทธิ 38,559 ล้านกีบ (ประมาณ 154.23 ล้านบาท)  ปี 57 มีรายได้รวม 93,266 ล้านกีบ (ประมาณ 373.06 ล้านบาท) กำไรสุทธิ 72,685 ล้านกีบ (ประมาณ 290.74 ล้านบาท) ปี 58 มีรายได้รวม 144,629 ล้านกีบ (ประมาณ 578.51 ล้านบาท) กำไรสุทธิ 68,079 ล้านกีบ (ประมาณ 272.31 ล้านบาท)
“สปป.ลาวเป็นประเทศตั้งอยู่ในภาคพื้นเอเชียตะวันออกเฉียงใต้ที่มีชายแดนติดกับ 5 ประเทศเพื่อนบ้านและไม่มีชายแดนติดกับทะเล การคมนาคมขนส่งสินค้า หรือการค้าส่วนใหญ่จึงเน้นทางบก ดังนั้นการพัฒนาระบบโครงสร้างพื้นฐานภายในประเทศจึงเป็นสิ่งสำคัญ ขณะเดียวกันการขยายตัวทางด้านเศรษฐกิจของสปป.ลาวในระยะ 3 ปีที่ผ่านมาคือตั้งแต่ปี 56-58 ตัวเลขผลิตภัณฑ์มวลรวมภายในประเทศอยู่ร้อยละ 8.0,7.8 และ7.40 ตามลำดับ ซึ่งเป็นอัตราการเติบโตที่น่าสนใจเมื่อเปรียบเทียบกับประเทศเอเชียตะวันออกเฉียงใต้ ดังนั้นเชื่อว่าบริษัทฯ ยังสามารถเติบโตได้อีกมาก และเมื่อเข้าจดทะเบียนในตลาดหลักทรัพย์ลาว จะยิ่งทำให้บริษัทฯ มีฐานทุนที่แข็งแกร่งเพิ่มขึ้น รวมไปถึงความน่าเชื่อถือและภาพลักษณ์ที่ดี  เชื่อว่า PCD จะเป็นหุ้นที่ขวัญใจของตลาดหลักทรัพย์ลาวอย่างแน่นอน”นายสมภพ กล่าว